b'\n_START_ARTICLE_\nBryan Adams\n_START_SECTION_\nNote biografice\n_START_PARAGRAPH_\nAdams s-a n\xc4\x83scut la 5 noiembrie 1959 \xc3\xaen Kingston, Ontario, din p\xc4\x83rin\xc8\x9bi englezi, dar are r\xc4\x83d\xc4\x83cini malteze din partea bunicii sale._NEWLINE_\xc3\x8en anii 1960, datorit\xc4\x83 tat\xc4\x83lui s\xc4\x83u, care lucra ca diplomat pentru statul canadian, a avut norocul s\xc4\x83 mearg\xc4\x83 al\xc4\x83turi de familia sa \xc3\xaen multe \xc8\x9b\xc4\x83ri._NEWLINE_Primul album al s\xc4\x83u, care \xc3\xaei poart\xc4\x83 numele, a fost lansat \xc3\xaen februarie 1980. Cel de-al doilea a fost scos pe pia\xc8\x9b\xc4\x83 numai un an dup\xc4\x83 aceea \xc8\x99i se nume\xc8\x99te, You want it you got it. Cel mai mare succes comercial de la \xc3\xaenceputul carierei sale l-a \xc3\xaenregistrat cu materialul lansat \xc3\xaen 1983, Cuts like a knife. Albumele sale urm\xc4\x83toare au fost premiate cu platin\xc4\x83, a\xc8\x99a cum este \xc8\x99i exemplul lui Into the fire, din 1987._NEWLINE_Everything I do, I do it for you, piesa care s-a clasat pe primul loc timp de 16 s\xc4\x83pt\xc4\x83m\xc3\xa2ni consecutive \xc3\xaen UK Single Charts a r\xc4\x83mas \xc8\x99i p\xc3\xa2n\xc4\x83 ast\xc4\x83zi un record. Melodia a fost inclus\xc4\x83 pe albumul Waking up the neighbours, lansat pe pia\xc8\x9b\xc4\x83 \xc3\xaen 1991. Aceasta a fost \xc8\x99i coloana sonor\xc4\x83 a filmului Robin Hood: prin\xc8\x9bul ho\xc8\x9bilor, cu Kevin Costner \xc3\xaen rolul principal._NEWLINE_Urm\xc4\x83torul material a fost un "best of" care con\xc8\x9binea \xc3\xaens\xc4\x83 \xc8\x99i melodia Please forgive me. Tot \xc3\xaen 2003, Bryan Adams a mai \xc3\xaenregistrat hitul All for love, \xc3\xaempreun\xc4\x83 cu Rod Stewart \xc8\x99i Sting. Acesta a intrat pe coloana sonor\xc4\x83 a filmului "Cei trei muschetari"._NEWLINE_Din 1996 \xc8\x99i p\xc3\xa2n\xc4\x83 \xc3\xaen 1999, Adams a lansat c\xc3\xa2te un album \xc3\xaen fiecare an. Cel mai de succes a fost `18 till I die` care con\xc8\x9binea \xc8\x99i piesa Have you really loved a woman?, ce a devenit ulterior coloana sonor\xc4\x83 a peliculei Don Juan de Marco cu Johnny Depp \xc8\x99i Marlon Brando._NEWLINE_Dup\xc4\x83 o pauz\xc4\x83 de \xc8\x99ase ani, Adams a revenit pe pia\xc8\x9ba muzical\xc4\x83 \xc3\xaen 2004 cu albumul `Room Service`. Acesta a \xc3\xaenregistrat un mare succes \xc3\xaen Europa, clas\xc3\xa2ndu-se pe locul \xc3\xaent\xc3\xa2i \xc3\xaen topuri. _NEWLINE_Cele mai cunoscute albume ale sale sunt Reckless, 18 till I die, Waking up the neighbours._NEWLINE_O mare parte din muzica lui Bryan Adams a fost fie scris\xc4\x83 special pentru filme sau pentru a intra pe coloana sonor\xc4\x83 a 42 de pelicule.\n_START_SECTION_\nOrdinul Canadei\n_START_PARAGRAPH_\nInterpretul a primit Ordinul Canadei pentru contribu\xc8\x9bia adus\xc4\x83 muzicii \xc8\x99i pentru activit\xc4\x83\xc8\x9bile sale filantropice. Compozi\xc8\x9biile sale au fost nominalizate de trei ori la Oscar, iar \xc3\xaen 2007 \xc8\x99i la Globurile de Aur, pentru a cincea oar\xc4\x83, pentru piesa din filmul Bobby_NEWLINE_17 martie 2008 este data la care artistul a lansat albumul `11`, iar primul extras `I thought I`d seen everything` se bucur\xc4\x83 de un mare succes._NEWLINE_Adams este vegetarian strict, a avut apari\xc8\x9bii episodice \xc3\xaen dou\xc4\x83 filme, iar \xc3\xaen prezent locuie\xc8\x99te \xc3\xaen Anglia._NEWLINE_Marea sa pasiune o reprezint\xc4\x83 fotografia, iar lucr\xc4\x83rile sale au fost publicate \xc3\xaen edi\xc8\x9bia britanic\xc4\x83 Vogue, \xc3\xaen L`uomo Vogue, Vanity Fair, Harper`s Bazaar, Esquire \xc8\x99i multe altele._NEWLINE_Ca fotograf, Bryan a lucrat cu Robert Plant, Joss Stone, Placido Domingo, Celine Dion, Moby, Amy Winehouse \xc8\x99i Morrisey.'